Көк-Мойнок аметист кени

Көк-Мойнок аметист кени Ысык-Көл облусунун Тоң районунда, Балыкчы шаарынан 20 км батыш тарапта, Чүй дарыясынын сол өйүзүндө, деңиз деңгээлинен 1600–1800 м бийиктикте. 1979-ж. табылган. 1991-ж. "Средазкварцсамоцветы" экспедициясы тарабынан издөө-баалоо иштери жүргүзүлгөн. Кен аймагында Таш-Көмүр мезгилинде пайда болгон метоморфизмделген чөкмө тоотек катмары жана аларды жиреп чыккан пермь мезгилинин аляскит гранити жатат. Аметист бул тоотектердин кошулган жеринде жаракаланган тилкедеги көңдөйчөлөрдө, жаракаларда топтолгон. Көңдөйчөлөрдүн өлчөмү 505050 смге, жаракалардыкы –5 смге жетет. Аметист бийиктиги 3 см, эни 1,5 см келген тик кристаллдар түрүндө. Өңү кызгылтым көк. Кыр чыгарып сайкалдаганда нуру төгүлүп жылтылдап турат. Зергерликте пайдаланып, кооз кымбат баалуу буюмдарды жасоого жарактуу. Баланстагы запасы С1 категориясы боюнча 145,5 кг.

 Колдонулган адабияттар 
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
Категория: Кыргызстандын кен байлыктары